Verdagte vas wat glo werker aanrand, plaashuis plunderArgieffoto ŉ 27-jarige verdagte is Vrydag in Boitekong in Noordwes vasgetrek in verband met ŉ huisroof wat op ŉ plaas naby Koster plaasgevind het. Sers. Kelebogile Moleko, woordvoerder van die polisie, het gesê die man is vasgetrek op aanklagte van huisroof en die onwettige besit van ŉ vuurwapen en ammunisie. “Dít kom ná ŉ voorval waarin ŉ 66-jarige plaaswerker aangerand en daar ŉ vuurwapen op hom gerig is. Hy is na bewering gedwing om die plaas se hoofhuis vir die verdagte oop te maak,” het Moleko gesê. Volgens Moleko is daar verskeie huishoudelike items, soos ŉ yskas en vleis, asook ŉ haelgeweer en ammunisie tydens die voorval gesteel. “Volgens inligting wat in die stadium bekend is, het die verdagte die gesteelde goedere in ŉ waentjie gelaai en van die toneel gevlug in die boer se Toyota Land Cruiser,” het Moleko gesê. Die polisie het later die voertuig ŉ paar kilometer buite Rustenburg op die N4 gewaar. “Die polisie kon daarin slaag om die voertuig tot stilstand te dwing en die verdagte te arresteer.” Hy sal op 2 Januarie in die Rustenburg-landdroshof verskyn. Die polisie se ondersoek duur voort.